Bokke slaan die kitaar op Murrayfield | Maroela Media
Die Skotse ondersteuners het met hul hande in hul hare gesit, terwyl die Suid-Afrikaners op Murrayfield fees gevier het. Foto: Andy Buchanan/AFP.
Die blou verf van 'n advertensie op die groen gras van Murrayfield het vandag maklik op die spelers afgesmeer, met die gevolg dat Stuart Hogg en kie met tye soos karakters uit Braveheart gelyk het.
En al het die Skotte met 'n heldhaftige verdedigingspoging in die eerste helfte vorendag gekom, kon hulle nie William Wallace se heldedade herhaal nie en die Springbokke het eintlik op 'n drafstap in Edinburgh gewen.
Die eindtelling was 30 – 15 in die Suid-Afrikaners se guns en hulle het in nóg 'n wedstryd teen Skotland koning gekraai.
Maar die Bokke het aanvanklik (net soos verlede week teen Wallis in Cardiff) gesukkel om hul geleenthede in punte te omskep en hulle kon eers in die 23ste minuut iets op die telbord wys.
Hulle het egter die skrums oorheers en die stomme Skotte was gereeld in trurat. In Ox Nche, Bongi Mbonambi en Trevor Nyakane, sowel as Steven Kitshoff, Malcolm Marx en Vincent Koch het die Springbokke inderdaad twee van die beste voorrye in wêreldrugby en min kan by hulle kers vashou.
Voeg daarby 'n skitterende Eben Etzebeth en 'n avontuurlustige Makazole Mapimpi en die Bokke was doodeenvoudig net die beter span op die veld – selfs al het die Skotte die afgelope ruk met 'n paar begeesterde vertonings vorendag gekom.
Onder die Suid-Afrikaans-gebore spelers in die Skotse span het Duhan van der Merwe met sy ondernemingsgees beïndruk, maar Pierre Schoeman het egter saam met sy voorrymaats swaar in die skrums geleef.
Die Bokke het nou twee agtereenvolgende wedstryde in Europa gewen en hulle sal oorgehaal wees om hul toer volgende naweek op Twickenham teen Engeland op 'n wennoot af te sluit.
Springbokke: Drieë: Makazole Mapimpi (2). Doelskop: Elton Jantjies. Strafskoppe: Jantjies (3), Handré Pollard (2) en Frans Steyn.
Skotland: Drieë: Stuart Hogg (2). Doelskop: Finn Russel. Strafskop: Russell.
???? Another special try by Makazole Mapimpi. Second half loading… #StrongerTogether #StrongerForever #SCOvRSA pic.twitter.com/fl3gNMmHJP
En soos altyd is Willie in die span…
Bokke bo !!! Wat n enorme prestasie inaggenome in watter demoniese toestand ons land is.
Mapimpi moet seker die mees ondersoekte en fyngekamde vleuel in wêreldrugby wees. Sy pogings en aanloop na die doellyn begin al ontleed word net nadat die Bokke die kleedkamer verlaat het…belaglik.
Daarenteen, druk Skotland 'n drie ná 'n vorentoe aangee, maar daaroor word so vinnig verbygeflits hulle kon dit liewer gelos het en voilá, net so, 7 punte in die sak. Ware telling Skotland: 8 – SA: 30.